Pielikums

**Informatīvā ziņojuma „Par papildu valsts budžeta saistību uzņemšanos atsevišķiem projektiem dabas aizsardzības un reģionālās attīstības politikas jomā” projektu apraksti**

**Latvijas Dabas muzeja projekts „Latvijas Dabas muzeja administratīvā personāla pieredzes apmaiņas vizītes dabas zinātņu muzejos Islandē un Dānijā”.**

**I Projekta sasaiste ar politikas dokumentiem un tiesību aktiem**

**Vides politikas pamatnostādnēs 2014. – 2020. gadam** minēts, kavides informācijas, komunikācijas un vides izglītības, kā arī izglītības ilgtspējīgai attīstībai nodrošināšanā nozīmīga loma ir tādām sabiedrībā plaši pazīstamām institūcijām kā Nacionālais Botāniskais dārzs (NBD), Latvijas Dabas muzejs (LDM), Rīgas Nacionālajam zooloģiskajam dārzam (RNZD), Latvijas Universitātes Botāniskajam dārzam. Taču jāpiezīmē, ka iepriekšminētajās iestādēs ir izteikta cilvēkresursu nepietiekamība vides izglītības darbam. Tāpat, izvērtējot vides informācijas pieejamību, sabiedrība uzsvērusi informācijas nepietiekamību vai neatbilstību lietotāja prasībām. Valsts institūciju tīmekļa vietnēs bieži ievietota ANO vai ES institūcijām sniegtā informācija, kas sagatavota specifiskā formātā un, pamatā, angļu valodā. VPP2015 pārskata periodā liela sabiedriskā rezonanse un stimulējoša ietekme sapratnes veidošanā starp dažādām iedzīvotāju grupām bijusi vides jautājumiem veltītiem TV un radio raidījumiem, publikācijām presē, kā arī LDM informatīvajiem un izglītojošajiem pasākumiem.

Horizontālie jautājumi vides aizsardzībā paredz nodrošināt labu vides pārvaldību visos līmeņos, kā arī labu vides komunikāciju, kas balstīta uz iespējami pilnīgu un izsvērtu vides informāciju; veicināt sabiedrības plašu iesaistīšanos vides jautājumu risināšanai. Savukārt rīcības virzieni šī mērķa sasniegšanai paredz pilnveidot infrastruktūru un administratīvo kapacitāti nacionālas nozīmes informācijas un vides izglītības centros, t.sk. Latvijas Dabas muzejā.

Ministru kabineta 2012.gada 9.oktobra noteikumi Nr.690 „**Latvijas Dabas muzeja nolikums”** definē muzeja lomu sabiedrības vides izglītības veicināšanā, kā arī Latvijas un pasaules dabas kolekciju saglabāšanā nākamajām paaudzēm. Nolikumā noteikts, ka muzeja darbības mērķis ir uzkrāt Latvijas dabas un materiālās kultūras vērtības, kas liecina par tās daudzveidību, vēsturi un aizsardzību, un veidot sabiedrībā priekšstatu par Latvijas dabu kā nacionālo bagātību un daļu no pasaules dabas daudzveidības. Muzejam ir sekojošas funkcijas: uzturēt un attīstīt muzeja krājumu un nodrošināt tā saglabāšanu; veikt zinātnisko darbību krājuma izpētē un dabaszinātnēs; veikt vides izglītības darbu; nodrošināt muzeja krājuma pieejamību sabiedrībai.

**Muzeju likums**, kas definē muzeja jēdzienu, uzdevumus un funkcijas, t.sk. nosaka to, ka muzejs ir sabiedrībai pieejama izglītojoša un pētniecības institūcija, kuras uzdevums ir atbilstoši muzeja darbības specifikai vākt, saglabāt un popularizēt sabiedrībā dabas, materiālās un nemateriālās kultūras vērtības, kā arī sekmēt to izmantošanu sabiedrības izglītošanai un attīstībai, un ka tā funkcijas ir materiālās un nemateriālās kultūras un dabas vērtību uzkrāšana, dokumentēšana un saglabāšana; muzeja krājuma un ar to saistītās informācijas pētniecība; un sabiedrības izglītošana, materiālās un nemateriālās kultūras un dabas vērtību popularizēšana, veidojot ekspozīcijas un izstādes, kā arī izmantojot citus ar muzeja darbību saistītus izglītošanas un popularizēšanas veidus.

Ministru kabineta 2006.gada 21.novembranoteikumi Nr.956 „**Noteikumi par Nacionālo muzeju krājumu”** nosaka Nacionālā muzeju krājuma veidošanas, papildināšanas, uzskaites un saglabāšanas kārtību, rīcību ar tajā esošajiem priekšmetiem un kolekcijām, kā arī kārtību, kādā priekšmetus var atsavināt un izņemt no Nacionālā krājuma vai uz laiku izvest ārpus valsts.

**Likums „Par 1998. gada 25. jūnija Orhūsas konvenciju par pieeju informācijai, sabiedrības dalību lēmumu pieņemšanā un iespēju griezties tiesu iestādēs saistībā ar vides jautājumiem”**. Orhūsas konvencijas viens no punktiem nosaka, ka vides aizsardzības jomā plašākas iespējas iegūt informāciju un sabiedrības dalība lēmumu pieņemšanā uzlabo lēmumu kvalitāti un sekmē to ieviešanu, veido sabiedrības izpratni par vides jautājumiem, dod iespēju sabiedrībai izteikt savas bažas un ļauj valsts iestādēm šādām bažām pievērst atbilstošu uzmanību. Ar vides aizsardzību un saglabāšanu saistītām institūcijām ir jānodrošina informācijas pieejamība sabiedrībai.

**Likums „Par 1971. gada 2. februāra Konvenciju par starptautiskas nozīmes mitrājiem, īpaši kā ūdensputnu dzīves vidi” (Ramsāres konvencija)**, kuras mērķis ir nodrošināt visa veida mitrāju aizsardzību un saprātīgu izmantošanu, atzīstot, ka mitrāji kā ekosistēmas ir ļoti nozīmīgi bioloģiskās daudzveidības aizsardzībā, kā arī cilvēku labklājības nodrošināšanā. Programmas ietvaros Latvijas Dabas muzejs darbojas kā Ramsāres konvencijas Mitrāju saziņas, izglītības un sabiedriskās saskarsmes fokālais punkts.

Lai nodrošinātu augstākminēto muzeja funkciju izpildi un vides izglītības pieejamību sabiedrībai, tā administratīvajam personālam un krājuma glabāšanas speciālistiem nepieciešama regulāra pieredzes apmaiņa un izglītošanās par muzeoloģijas jautājumiem un citu muzeju pieredzi.

**II Informācija par projektu**

Projekts vērsts uz Latvijas Dabas muzeja personāla pieredzes apmaiņu Ziemeļvalstīs par muzeja vadības, administrācijas un izglītības darba, kā arī krājuma uzglabāšanas organizēšanu. Projekta ietvaros 5 muzeja darbinieki – administratīvais personāls un krājuma glabāšanas speciālisti 2 vizītēs apmeklēs dabaszinātņu muzejus, kas atbilst valsts vai pašvaldības muzeja statusam Islandē un Dānijā. Projektā iekļautajos muzejos notiks tikšanās ar administratīvo personālu un krājuma glabāšanas nodaļu speciālistiem.

Projekta īstenošanas laiks: 2014. gada augusts – 2015. gada augusts.

Kopējais projekta budžets ir 9 100 *euro*.

**2.1. Projekta apraksts/pamatojums**

Latvijas Dabas muzejs Rīgā ir lielākais un viens no vecākajiem daudznozaru dabaszinātņu muzejiem Baltijā. Muzeja darbības mērķi ir muzeja kolekcijas izpēte un papildināšana, vides izglītības pieejamības nodrošināšana, kā arī pastāvīgo un mainīgo ekspozīciju un izstāžu veidošana. Dabas muzejs ir centrālā vieta, kurā sabiedrība saņem un sniedz informāciju par dažādiem atradumiem dabā. Muzeja speciālisti regulāri veic esošo ekspozīciju modernizāciju un jaunu ekspozīciju veidošanu. Zinātniskā informācija tiek papildināta ar interaktīvām tehnoloģijām, radot vidi, kurā apmeklētāji zināšanas gūst caur aktīvu iesaistīšanos.

Latvijas Dabas muzejs ir viens no apmeklētākajiem muzejiem valstī (2013. gadā 108 312 apmeklētāji). Muzeja kolekcijā glabājas informācija par dzīvo organismu sugām, kas Latvijas un pasaules mērogā jau ir izzudušas vai tām draud izzušana, tāpēc tā vērtība sabiedrības vides izglītības nodrošināšanā ar laiku pieaug. Muzejs arī darbojas kā Ramsāres konvencijas Mitrāju saziņas, izglītības un sabiedriskās saskarsmes fokālais punkts.

Lai nodrošinātu kvalitatīvu un mūsdienu prasībām atbilstošu muzeja darbību, muzeja darbiniekiem nepieciešams regulāri papildināt zināšanas un gūt pieredzi par muzeoloģijas jautājumiem, tendencēm un darba organizāciju citos muzejos.

**2.2.Projekta mērķis**

Projekta mērķis ir Latvijas Dabas muzeja darbības kvalitātes un efektivitātes uzlabošana, iesaistoties labās prakses pārņemšanā un pieredzes apmaiņā ar muzeju profesionāļiem Islandē un Dānijā par inovatīviem un veiksmīgi ieviestiem muzeja vadības un administrācijas principiem, ikdienas darba organizēšanu (personāla un brīvprātīgo cilvēkresursu plānošanu, investīciju piesaisti, apmeklētāju vadību, komunikācijas jautājumiem), kā arī muzejos izmantotajām tehnoloģijām un metodēm krājuma uzturēšanai, reģistrēšanai un inventarizācijai.

**2.3.Projekta aktivitātes**

Projektā paredzētās aktivitātes:

1. Pieredzes apmaiņas vizīte Islandē no 08.09.2014. līdz 14.09.2014.

Tikšanās ar speciālistiem 3 muzejos – Islandes Dabas muzejā Reikjkavīkā, Kopavagur Dabas muzejā (muzejs atrodas netālu no Reikjavīkas), Akrānes muzeju kompleksā, t.sk. muzeja struktūrvienībā-ekspozīcijā „Minerālu karaliste”. Kopā ar projektā iesaistīto muzeju speciālistiem plānotas vizītes arī vairākos lokālas nozīmes muzejos, kas satur dabaszinātņu kolekcijas.

2. Pieredzes apmaiņas vizīte Dānijā no 10.11.2014. līdz 14.11.2014.

Tikšanās ar muzeju speciālistiem Dānijas Dabas muzeja administrācijā un muzeja struktūrvienībās – Ģeoloģijas muzejā, Zooloģijas muzejā, Jaunajā muzejā (muzejs šobrīd ir tapšanas stadijā un pēc atklāšanas 2018. gadā tas būs viens no modernākajiem dabaszinātņu muzejiem Eiropā, kurā realizēta jauna pieeja muzeoloģijā un sabiedrības izglītībā) un Botāniskajā dārzā.

**2.4. Projekta posmi**

Projekta partneru piesaiste un projekta sagatavošana

Projekta sagatavošanas posms ir noslēgts. Projekts elektroniski iesniegts 29.03.2014. Projekts apstiprināts 2014.gada maijā.

Aktivitāšu ieviešana

1. Pieredzes apmaiņas vizītes Islandē plānošana (aviobiļešu, naktsmītņu un iekšzemes transporta rezervēšana, ceļojuma apdrošināšanas iegāde) un īstenošana.

2. Pieredzes apmaiņas vizītes Dānijā plānošana (aviobiļešu un naktsmītņu rezervēšana, ceļojuma apdrošināšanas iegāde) un īstenošana.

Projekta noslēgšana

Ne vēlāk kā 30 dienu laikā pēc pēdējās aktivitātes iesniegšanas, tiek iesniegta projekta atskaite, kas sastāv no sasniegto rezultātu atskaites un finanšu atskaites.

**2.5. Galvenie projekta rezultāti**

Ieviešot projektu, Latvijas Dabas muzeja administratīvais personāls iegūs jaunas zināšanas un pieredzi, kā arī idejas inovatīvām un praksē pārbaudītām muzeja vadības un ikdienas darbības nodrošināšanas metodēm, t.sk. gūs ieskatu par muzejos izmantotajiem tehnoloģiskajiem risinājumiem, apmeklētāju vadības metodēm, muzeja krājuma glabāšanas risinājumiem. Svarīgs projekta rezultāts ir arī jaundibinātie kontakti apmeklētajos muzejos, kas ir svarīgs priekšnoteikums Latvijas Dabas muzeja iesaistei citos starptautiska mēroga projektos.

**III Nepieciešamais finansējums**

Kopējais projekta budžets ir 9 100 *euro*.

Lai nodrošinātu projekta realizāciju, t.sk., iepriekš minēto aktivitāšu realizāciju, ir nepieciešams tabulā norādītais finansējums.

|  |  |  |  |  |
| --- | --- | --- | --- | --- |
| **Nepieciešamais finansējums projekta realizācijai, EUR** | | | | |
| Nr.p.k. | **Finansējuma avots** | **2014** | **2015** | **Kopā** |
| 1. | Ieņēmumi no ārvalstu finanšu palīdzības – **Z**iemeļvalstu un Baltijas valstu mobilitātes programmas finansējums.\* | 4 250 | 750 | **5 000** |
| 2. | Valsts budžeta līdzfinansējums – Vispārējā kārtībā sadalāmā dotācija no vispārējiem ieņēmumiem. | 4 100 | 0 | **4 100** |
|  | **Kopā** | 8 350 | 750 | **9 100** |

\* 85% no Ziemeļvalstu un Baltijas valstu mobilitātes programmas kopējā piešķirtā finansējuma projekta īstenotājam tiek ieskaitīti tūlīt pēc projekta apstiprināšanas un līguma parakstīšanas, atlikušie 15% tiek ieskaitīti pēc gala atskaites iesniegšanas. Minētos 15% līdzekļu projekta īstenošanai priekšfinansēs Latvijas Dabas muzejs.

Projektā plānots visas aktivitātes ieviest līdz 2014. gada beigām, t.sk. iesniegt gala atskaites. Taču tā kā aktivitāšu noslēgšana sakrīt ar gada noslēgumu, projekta naudas plūsmas grafikā programmas finansējuma daļas 15% (750 *euro*) maksājumu paredzēts saņemt 2015.gadā.

**Kurzemes plānošanas reģiona projekts**

**„Pieredzes apmaiņas vizītes Somijā un Zviedrijā kopēju reģionālo projektu sagatavošanai 2014-2020 plānošanas perioda ietvaros”**

**I Projekta sasaiste ar politikas dokumentiem un tiesību aktiem**

**Reģionālās attīstības likuma** (spēkā no 22.06.2006.) 16.panta 1.daļā noteikta **plānošanas reģionu kompetence**, tajā skaitā, koordinēt un veicināt plānošanas reģionu reģionālās attīstības atbalsta pasākumu izstrādi, īstenošanu, uzraudzību un novērtēšanu; izstrādāt un īstenot projektus reģionālās attīstības atbalsta pasākumu ietvaros.

**Kurzemes plānošanas reģiona Rīcības plānā** ir noteiktas ilgtermiņa attīstības prioritātes un rīcības virzieni, kuru realizācija veicama 20 gadu perspektīvā un īstermiņa attīstības prioritātes un rīcības virzieni, kuru realizācija veicama nekavējoši īstermiņa (2010.-2014.gads), lai operatīvi un efektīvi varētu reaģēt uz ekonomisko krīzi un to radīto seku novēršanu reģionā. Lai nodrošinātu ilgtspējīgu Kurzemes plānošanas reģiona attīstību, izvirzītas Kurzemes plānošanas reģiona ilgtermiņa (2010.-2030.) attīstības prioritātes:

Prioritāte Nr.1: Reģiona apdzīvotības struktūras saglabāšana;

Prioritāte Nr.2: Daudzveidīgu un konkurētspējīgu pakalpojumu attīstība un to pieejamības uzlabošana reģionā;

Prioritāte Nr. 3: Energoefektīvas un ilgtspējīgas saimniekošanas veicināšana reģionā;

Prioritāte Nr.4: Zinātnes, pētniecības un uzņēmējdarbības attīstība reģionā;

Prioritāte Nr.5: Efektīvas pārvaldības nodrošināšana reģionā.

Prioritāšu ietvaros tiek izvirzīta nepieciešamība stimulēt vietējās uzņēmējdarbības attīstību, tādējādi piesaistot iedzīvotājus reģionam, saglabājot apdzīvotību un veicinot iedzīvotāju atgriešanos laukos. Projekti izglītības jomā, īpaši profesionālās, augstākās un mūžizglītības jomās vērsti uz daudzveidīgu un konkurētspējīgu pakalpojumu attīstību un to pieejamības uzlabošanu reģionā, uzlabojot reģiona iedzīvotāju konkurētspēju un dzīves kvalitāti. Reģiona attīstībai būtiski ir projekti, kas veicina efektīvu un ilgtspējīgu dabas resursu pasaimniekošanu un aizsardzību. Vides bioloģiskās un ainaviskās daudzveidības, kas ir viens no nozīmīgākajiem Kurzemes reģiona attīstības resursiem, saglabāšana ir būtisks 3.prioritātes rīcības virziena mērķis. Ilgtermiņā nozīmīgi ir arī alternatīvās enerģijas avotu un enerģiju taupošu tehnoloģiju ieviešanas projekti.

**II Informācija par projektu**

# Projekts „Pieredzes apmaiņas vizītes Somijā un Zviedrijā kopēju reģionālo projektu sagatavošanai 2014-2020 plānošanas perioda ietvaros” (*Study visits to FIN and SE in preparation for joint regional level projects within 2014-2020 planning period)* sagatavots un iesniegts Ziemeļvalstu un Baltijas valstu mobilitātes programmā „Valsts administrācija” *(Nordic-Baltic mobility programme for public administration),* projekta īstenotājs Kurzemes plānošanas reģions (turpmāk – KPR).

Projekts vērsts uz reģionāla līmeņa starpvalstu sadarbības stiprināšanu (Latvija – Ziemeļvalstis) kopēju projektu izstrādē un īstenošanā uzņēmējdarbības veicināšanas, izglītības un vides jomās, par prioritāti izvirzot kopēju dalību Centrālbaltijas programmas un Baltijas jūras reģiona programmu projektu konkursos 2014-2020 plānošanas periodā.

Projekta ietvaros pieci Kurzemes plānošanas reģiona darbinieki divās pieredzes apmaiņas vizītēs Somijā un Zviedrijā apmeklēs partneru reģionu iestādes un organizācijas, dibinot ilgtspējīgu sadarbību starp reģioniem. Vizīšu laikā tiks padziļināti izdiskutētas reģionu kopējās attīstības problēmas un izstrādātas vairākas kopējo projektu tēmas atbilstoši reģionu attīstības prioritātēm.

Projekta īstenošanas laiks: 2014.gada 14.jūlijs – 2014.gada 14.novembris.

Kopējais projekta budžets ir 6 250,00 *euro*.

**2.1. Projekta apraksts/pamatojums**

Kurzemes plānošanas reģions (turpmāk – KPR) ir Vides aizsardzības un reģionālās attīstības ministrijas pārraudzībā esoša atvasināta publiska persona, kas nodrošina KPR attīstības plānošanu, koordināciju, pašvaldību un citu valsts pārvaldes iestāžu sadarbību. Lai īstenotu iepriekšminētos uzdevumus, KPR speciālisti projekta ietvaros organizēs publiskā sektora partnerību ar divām reģionālā līmeņa organizācijām Somijā un Zviedrijā ar mērķi nodibināt koordinētu starpvalstu sadarbību dažādu ES fondu finansējuma apguvē. KPR pārstāvju vizīšu laikā Somijā un Zviedrijā tiks identificētas reģionu attīstības kopējās tēmas un sadarbības vajadzības, nosakot plānoto projektu mērķus Centrālbaltijas programmā 2014-2020 un Baltijas jūras reģiona programmā, kā arī citās no ES fondu līdzekļiem finansētās programmās. Vizīšu laikā dažādās organizācijās, vides aizsardzības institūcijās, uzņēmumos u.c. notiks labās pieredzes apmaiņa, lai veicinātu starpreģionālo sadarbību uzņēmējdarbības atbalsta, vides aizsardzības un izglītības jomās.

**2.2.Projekta mērķis**

Projekta mērķis irsekmēt starpreģionālo sadarbību starp Kurzemes plānošanas reģionu (Latvija), *Kymenlaakso* reģionu (Somija) un *Swedish Environmental Research Institute* (Zviedrija) uzņēmējdarbības atbalsta, vides aizsardzības un izglītības jomās, izveidojot partnerību kopēju projektu izstrādei Centrālbaltijas programmā 2014-2020 un Baltijas jūras reģiona programmā, kā arī citu ES fondu programmu ietvaros 2014-2020 plānošanas periodā.

**2.3.Projekta aktivitātes**

Mobilitātes programmas projektā tiks īstenotas šādas aktivitātes:

1. Kurzemes plānošanas reģiona pārstāvju pieredzes apmaiņas vizīte *Kymenlaakso* reģionā (Somijā) 22.09.2014. – 26.09.2014. Uzņemošā institūcija – Reģionālā padome. Vizītes laikā plānota vispusīga informācijas apmaiņa par abu reģionālo institūciju darbības jomām, līdzšinējām starptautiskās sadarbības aktivitātēm, organizāciju mērķiem Centrālbaltijas programmas 2014-2020 un Baltijas jūras reģiona programmas ietvaros. Notiks darbs pie kopējo mērķu un projektu tēmu izvirzīšanas un rezultātā izstrādātas 2-3 projektu idejas, pie kurām tiks strādāts turpmāk, lai sagatavotu projektus pieteikšanai Centrālbaltijas programmas 2014-2020, Baltijas jūras reģiona programmas vai citu ES finansētu projektu konkursu ietvaros. Plānotas vizītes citās reģiona organizācijās sadarbības dibināšanai. Vizītes gaitā tiks parakstīts Nodomu protokols par turpmāku abu reģionu sadarbību.
2. Kurzemes plānošanas reģiona pārstāvju pieredzes apmaiņas vizīte *Swedish Environmental Research Institute* (Stokholmā, Zviedrijā) 27.10.2014. – 01.11.2014. Vizīte fokusēsies uz vides jautājumiem, ieskaitot vides politiku, līdzšinējo pieredzi vides projektu īstenošanā, kopējos izaicinājumus u.c. Atkarībā no izvirzītajām kopējās sadarbības tēmām notiks tikšanās ar citām ieinteresētajām organizācijām. Vizītes organizēs uzņemošā institūcija. Vizītes gaitā tiks parakstīts Nodomu protokols par turpmāku abu reģionu sadarbību, kā arī izstrādātas 1-2 projektu idejas, pie kurām tiks strādāts turpmāk, lai sagatavotu projektus pieteikšanai Centrālbaltijas programmas 2014-2020, Baltijas jūras reģiona programmas vai citu ES finansētu projektu konkursu ietvaros.

**2.4. Projekta posmi**

Projekta partneru piesaiste un projekta sagatavošana

Plānotās vizītes ir saskaņotas ar partneriem Somijā un Zviedrijā, saņemtas partneru apliecinājuma vēstules. Projekta sagatavošanas posms ir noslēgts un projekta pieteikums elektroniski iesniegts 29.03.2014. Projekts apstiprināts 2014.gada maijā

Aktivitāšu ieviešana

1. Pieredzes apmaiņas vizītes Somijā plānošana (prāmja Tallina – Helsinki un naktsmītņu rezervēšana, ceļojuma apdrošināšanas iegāde) un īstenošana.

2. Pieredzes apmaiņas vizītes Zviedrijā plānošana (prāmja Rīga – Stokholma un naktsmītņu rezervēšana, ceļojuma apdrošināšanas iegāde) un īstenošana.

Projekta noslēgšana

30 dienu laikā pēc pēdējās aktivitātes realizēšanas, tiek iesniegta projekta atskaite (tiešsaistē), kas sastāv no sasniegto rezultātu atskaites un finanšu atskaites.

**2.5. Galvenie projekta rezultāti**

Projektu realizējot, noslēgumā plānoti šādi rezultāti:

1. izveidota publiskā sektora partnerība ar divām reģionālā līmeņa organizācijām Somijā un Zviedrijā;
2. identificētas reģionu attīstības kopējās tēmas un sadarbības vajadzības, nosakot plānoto projektu mērķus Centrālbaltijas programmā 2014-2020 un Baltijas jūras reģiona programmā,
3. vizīšu laikā dažādās organizācijās, vides aizsardzības institūcijās, uzņēmumos u.c. notikusi labās pieredzes apmaiņa, lai veicinātu starpreģionālo sadarbību uzņēmējdarbības atbalsta, vides aizsardzības un izglītības jomās.

Projekta ieviešanas rezultātā paplašināsies koordinēta starpvalstu sadarbība (Latvija – Ziemeļvalstis) dažādu ES fondu finansējuma apguvē.

**III Nepieciešamais finansējums, EUR**

|  |  |  |  |  |
| --- | --- | --- | --- | --- |
| **Nepieciešamais finansējums projekta realizācijai, EUR** | | | | |
| Nr.p.k. | **Finansējuma avots** | **2014** | **2015** | **Kopā** |
| 1. | Ieņēmumi no ārvalstu finanšu palīdzības – **Z**iemeļvalstu un Baltijas valstu mobilitātes programmas finansējums\* | 3 400 | 600 | 4000 |
| 2. | Valsts budžeta līdzfinansējums – Vispārējā kārtībā sadalāmā dotācija no vispārējiem ieņēmumiem | 2 250 | 0 | 2 250 |
| 3. | **Kopā** | 5 650 | 600 | **6 250** |

\* 85% no Ziemeļvalstu un Baltijas valstu mobilitātes programmas kopējā piešķirtā finansējuma projekta īstenotājam tiek ieskaitīti tūlīt pēc projekta apstiprināšanas un līguma parakstīšanas, atlikušie 15% tiek ieskaitīti pēc gala atskaites iesniegšanas. Minēto 15% līdzekļu nodrošināšanai Kurzemes plānošanas reģionam nepieciešams valsts budžeta priekšfinansējums.

|  |  |
| --- | --- |
| Vides aizsardzības un reģionālās attīstības ministrs | R.Naudiņš |
| Vīza: valsts sekretāra p.i. administrācijas vadītāja | E.Turka |

09.07.2014 13:47

2445

V.Šļaukstiņš, 67026523

valdimarts.slaukstins@varam.gov.lv